აბდ ალ-მალიქი
აბდ ალ-მალიქ იბნ მარვანი (არაბ. عبد الملك بن مروان; დ. 646 — გ. 8 ოქტომბერი, 705) — ომაიანთა სახალიფოს მეხუთე ხალიფა 685-705 წლებში. დაიბადა მედინაში, ჰიჯაზში. იგი იყო განათლებული პიროვნება და მრავალი პოლიტიკური პრობლემის მიუხედავად, რომლებიც ხელს უშლიდნენ მის მმართველობას, ეფექტიანი მმართველი. მისი მმართველობისას ყველა მნიშვნელოვანი ჩანაწერი არაბულად ითარგმნა, სპეციალურად მოიჭრა ისლამურ სამყაროში პირველი ვალუტა; წარმატებით ებრძოდა ბიზანტიელებს, გაატარა სოფლის მეურნეობისა და კომერციის ხელშემწყობი მრავალი რეფორმა, არაბული ენა კი სახელმწიფო ენად გამოაცხადა. ასევე, შექმნა რეგულარული საფოსტო სერვისი. XIV საუკუნის მუსლიმი ისტორიკოსი იბნ ხალდუნი ქებით მოიხსენიებს აბდ ალ-მალიქს და მას ერთ-ერთ უდიდეს არაბ და მაჰმადიან ხალიფას უწოდებს.